Der vil stedvis falde ti millimeter regn i løbet af lørdagen, og der er fortsat vind af kulingstyrke.

Efter flere dage med overvejende tørvejr og endda nogle timers sol hver dag er et vejrskifte i gang. Fredag er det igen skyer, som dominerer på himlen. Fredag aften vil det regne nogle steder, men det mere solide regnvejr kommer først lørdag. Der ventes generelt at falde mellem fem til ti millimeter regn, men antageligt noget mindre på Bornholm. Om morgenen og formiddagen vil det regne mest i den sydlige del af landet, men regnvejret vil langsomt bevæge sig mod nord. Luften vil være forholdsvis lun, så termometrene vil vise syv til ti grader fra morgenstunden. I eftermiddagstimerne vil regnen nå de nordlige egne og efterhånden også slippe mod syd. Man kan derfor forvente overvejende tørvejr i de sydøstlige egne fra sent på eftermiddagen. Årsagen til regnvejret er et lavtryk, der løber op over Danmark fra syd. Vinden omkring et lavtryk drejer mod uret, så vinden varierer meget i løbet af lørdagsdøgnet. På vejrkortet fra klokken 18 kan man se, at vindpilene nærmest danner en ring rundt om landet. Lavtrykket er placeret centralt over Danmark med svage vindforhold nær lavtrykscenteret, men det blæser meget mere i yderpunkterne af landet. Vindpilene på vejrkortet viser 15 meter per sekund i Østersøen og Jammerbugten. Det er kulingstyrke.